Mike Legarth (KF), 2011-11-10:
Tak for det.
Regeringen har fremlagt sit bud på en finanslov under titlen »Ansvar og handling«.
Den burde hedde: Skattesmæk og løftebrud.
Skattesmæk, fordi skatterne øges med hele 5 mia. kr., og løftebrud, fordi regeringen løber fra de mange løfter, som man gav under valgkampen.
Finanslovforslaget går i den stik modsatte retning af det, vi har brug for.
Det gør det dyrere at være dansker, og det gør det dyrere at drive virksomhed, og det er ikke vejen frem, hvis der skal skabes ny vækst.
Den helt almindelige hårdtarbejdende dansker vil opleve at få færre penge i lommen til sig selv og sin familie.
Det bliver dyrere at handle i supermarkederne på grund af de nye skatter, og det bliver også dyrere at tænde for varmen i sin bolig, og det bliver i det hele taget dyrere at være helt almindelig dansker.
Men det bør ikke komme som en overraskelse, at det bliver dyrere at være dansker, når regeringen er rød.
Sådan har det altid været, og sådan er det fortsat.
I en tid, hvor vi har brug for vækst, er det ikke vejen frem – tværtimod, som sagt.
Der er brug for, at danskerne bruger flere penge og dermed sætter gang i økonomien, men regeringens finanslovforslag vil gøre det stik modsatte; vi får nemlig færre penge at købe for.
Ikke kun for den almindelige hårdtarbejdende dansker bliver det dyrere for, men også for virksomhederne; de virksomheder, der skaber job, som der er så hårdt brug for, så danskerne kan have den tryghed, der ligger i at have et arbejde, og den uafhængighed, det giver at have en indkomst.
Men det bliver ikke desto mindre dyrere på grund af de øgede skatter, og det er der heller ikke brug for, tværtimod.
Det er ikke kun de øgede skatter, vi Konservative er imod.
Vi er også imod, at regeringen vil fjerne starthjælpen og kontanthjælpsloftet; det betyder nemlig, at incitamentet til at finde et job bliver langt mindre.
For en familie, hvor begge voksne er på kontanthjælp, skal man komme i nærheden af at tjene 30.000 kr. om måneden, for at det kan betale sig at gå på arbejde, og det er fuldstændig urealistisk, at folk i den position i langt de fleste tilfælde vil være i stand til det.
Det kan kun føre til to ting, nemlig enten endnu højere skatter for den enkelte dansker, hvis man beholder sin sundhedsforsikring, eller til øgede ventelister til de offentlige hospitaler, fordi man ikke længere har råd til at beholde sin sundhedsforsikring.
Som om det ikke er nok, bliver det også dyrere at være dansker, fordi man må finde sig i, at alle de ting, regeringen har lovet før valget, ikke bliver til noget, og hvis der fandtes et VM i løftebrud, er der ikke nogen tvivl om, at den nye regering ville vinde uden modstand.
Bundlinjen er, at den her regering i den grad har begået løftebrud i et omfang, der ikke tidligere er set.
Dagpengeperioden røres der heller ikke ved, på samme måde som der heller ikke indføres en millionærskat.
Lige præcis de løftebrud er vi Konservative naturligvis ikke kede af, men der må være mange, mange vælgere, der føler sig snydt.
Men det er naturligvis en sag mellem den nye regering og de vælgere, der stemte på den.
Der er også ting i den store finanslov, som vi Konservative dog kan nikke til.
Vi bakker op om halveringen af dagpengeperioden, men også planerne om de såkaldte kom i gang-lån til iværksættere synes vi er snusfornuft, ligesom de øgede bevillinger til psykiatrien.
Det er alt sammen ting, der peger i den rigtig retning.
Helt overordnet er der tale om en finanslov, der vil gøre det dyrere at være dansker, og jeg kan godt afsløre, at det ikke er en vej, som vi Konservative lægger stemmer til.
Det skal der ikke herske den mindste tvivl om.
Vi bakker også op om sociale tiltag.
Men vi sætter os heller ikke bare hen i et hjørne med korslagte arme.
Vi er borgerlige stemmer, der arbejder, så vi ser frem til at deltage i de forhandlinger, der ligger foran os.